Predkladacia správa

Ministerstvo financií Slovenskej republiky predkladá návrh doplneného predbežného stanoviska k návrhu smernice Rady o administratívnej spolupráci v oblasti daní (prepracované znenie) (ďalej len „prepracované znenie smernice DAC“).

Návrh prepracovaného znenia smernice DAC je súčasťou iniciatívy Európskej komisie zameranej na znižovanie administratívnej záťaže a posilnenie konkurencieschopnosti Európskej únie. Návrh reaguje na skutočnosť, že smernica 2011/16/EÚ o administratívnej spolupráci v oblasti daní (DAC) bola od roku 2011 viackrát novelizovaná, čo viedlo k zvýšenej komplexnosti právnej úpravy a zníženiu jej prehľadnosti. Cieľom prepracovaného znenia je zjednodušiť a sprehľadniť existujúci rámec administratívnej spolupráce, odstrániť duplicitné a málo prínosné oznamovacie povinnosti, zvýšiť kvalitu a využiteľnosť vymieňaných informácií a zároveň zachovať vysokú úroveň daňovej transparentnosti a efektívnosti boja proti daňovým podvodom, daňovým únikom a agresívnemu daňovému plánovaniu.

Návrh prepracovaného znenia smernice DAC predpokladá pozitívne vplyvy na podnikateľské prostredie a vplyvy na rozpočet verejnej správy. Návrh smernice nebude mať vplyv na informatizáciu spoločnosti, sociálne vplyvy a ani vplyv na životné prostredie, na služby verejnej správy pre občana a na manželstvo, rodičovstvo a rodinu. Vplyvy sú uvedené v bode 13 návrhu doplneného predbežného stanoviska „Vplyvy na vybrané oblasti“. 
Návrh smernice nie je v rozpore s inými predpismi EÚ v tejto oblasti, s Ústavou Slovenskej republiky, ani s inými zákonmi a medzinárodnými zmluvami, ktorými je Slovenská republika viazaná.
Návrh doplneného predbežného stanoviska k návrhu smernice Ministerstvo financií SR vypracovalo v súlade s uznesením vlády SR č. 211/2026 k materiálu „Pravidlá tvorby stanovísk Slovenskej republiky k návrhom aktov Európskej únie“. Vzhľadom na mechanizmus jeho schvaľovania nie je potrebné vypracovať návrh uznesenia vlády SR.




